Branderplankryer sterf ná haaiaanvalFoto ter illustrasie. (Foto: Pixabay/Pexels.com) Branderplankryers en omstanders by Emerald Beach in Australië het Sondag verbete probeer om ŉ man uit die kake van ŉ haai te red. Nooddienste, waaronder ŉ noodhelikopter, is Sondag om 11:00 ontbied toe ŉ branderplankryer in sy 30’s deur ŉ haai aangeval is. “Met paramedici se aankoms op die toneel het hulle gesien hoe uiters dapper bystanders en branderplankryers probeer om die man te red,” het Chris Wilson, ŉ ambulansinspekteur van Nieu-Suid-Wallis aan AFP gesê. Hy sê die pasiënt het ŉ noodlottige wond aan sy arm opgedoen en ten spyte van paramedici en omstanders se beste pogings, kon die pasiënt nie weer bygebring word nie. “Dit was hartverskeurend vir almal op die strand vanoggend.” Emerald Beach, Shelly Beach and Serenity Bay was die res van die dag vir swemmers gesluit. “Ons harte gaan uit na die familie en vriende van die oorledene,” het Coffs Harbour Lifeguards op hul Facebook-blad gesê. Volgens Taronga Conservation Society Australia is dit die tweede haaiaanval in Australië vanjaar. In 2020 was daar 26 aanvalle, waarvan agt noodlottig was.